Publication: Magyar Közlöny
Issue: MK-2001-152 (Year: 2001, Number: 152)
Era: 1990-2004
Section: tanúsításáról szóló 21/1998. (IV. 17.) IKIM rendelet 1. számú melléklet 1.1.2. pontjában előírt alapvető követelményeket. Ezeket minden esetben a felvonókra vonatkozóan
Paragraph Index: 698

4. Védekezés egyéb veszélyek ellen 4.1. A gépi mozgatású aknaajtókat, fülkeajtókat különkülön, illetve ezek kombinált működése esetén együttesen olyan készülékkel kell felszerelni, amely megakadályozza személy vagy tárgy beszorulását csukódás közben. 4.2. A tűzvédelmi szerepet betöltő aknaajtóknak — üveges részeikkel együtt — rendelkezniük kell az előírt tűzállósági határértékkel (lángáttörési, hőátbocsátási, hősugárzási tulajdonság). 4.3. Az ellensúlyokat úgy kell beépíteni, hogy ne legyen lehetséges annak a fülkével való ütközése vagy a fülkére való rázuhanása. 4.4. A felvonókat fel kell szerelni olyan eszközökkel, amelyek lehetővé teszik a fülkében rekedt utasok kiszabadítását. 4.5. A felvonófülkében olyan kétirányú kommunikációs eszközt kell felszerelni és működtetni, amely lehetővé teszi az állandó kapcsolatot a mentést végzőkkel. 4.6. A felvonókat úgy kell megtervezni és kivitelezni, hogy ha a felvonógép túllépi a felvonószerelő-vállalkozás által megadott maximális hőmérsékletet, a felvonó a folyamatban levő menetet be tudja fejezni, de új parancsot ne tudjon fogadni. 4.7. A felvonó fülkéjét úgy kell kialakítani, hogy elégséges szellőzést biztosítson az utasoknak, még hosszabb leállás esetén is. 4.8. Használat során, illetve nyitott ajtó esetén a fülkét megfelelően ki kell világítani, továbbá szükségvilágítással is el kell látni. 4.9. A 4.5. pontban hivatkozott kommunikációs eszközt és a 4.8. pontban hivatkozott szükségvilágítást úgy kell megtervezni és kivitelezni, hogy hálózati feszültség-kimaradás esetén is működjön. Működési időtartamuk olyan hosszú legyen, hogy a mentés normális lebonyolítását lehetővé tegye. 4.10. Tűz esetén is használható felvonók vezérlő áramköreit úgy kell megtervezni és legyártani, hogy megakadályozhassák meghatározott szinteken a fülke megállását és lehetővé tegyék a mentőcsoport általi elsőbbségi irányítást.

Source: https://magyarkozlony.hu/hivatalos-lapok/bf38aee143308a4d125447e91f45b60a7bc95734/dokumentumok/3f312ccc1e9978defae6159eb684de784cab0c95/letoltes